Οι γιατροί δεν είναι βέβαιοι γιατί κάποιοι άνθρωποι εμφανίζουν καρκίνο του ήπατος, ενώ άλλοι όχι. Υπάρχουν, όμως, ορισμένοι γνωστοί προδιαθεσικοί παράγοντες που αυξάνουν τον κίνδυνο του συγκεκριμένου καρκίνου:
Ο καρκίνος του ήπατος είναι πιο κοινός σε άτομα άνω των 50 ετών.
Μία μακροπρόθεσμη μόλυνση ηπατίτιδας B ή C μπορεί να προκαλέσει σοβαρή ηπατική βλάβη. Η ηπατίτιδα εξαπλώνεται από το ένα άτομο στο άλλο μέσω άμεσης επαφής με μολυσμένα σωματικά υγρά, όπως το αίμα ή το σπέρμα. Μπορεί επίσης να περάσει από τη μητέρα στο παιδί κατά τον τοκετό. Μπορείτε να ελαττώσετε τον κίνδυνο ηπατίτιδας B και C χρησιμοποιώντας προφυλακτικό κατά τη διάρκεια της σεξουαλικής επαφής. Επιπλέον, είναι διαθέσιμο εμβόλιο κατά της ηπατίτιδας Β.
Η κατανάλωση δύο ή περισσοτέρων αλκοολικών ποτών κάθε μέρα για χρόνια αυξάνει τον κίνδυνο καρκίνου του ήπατος.
Η κίρρωση είναι μια μορφή ηπατικής βλάβης, όπου ο υγιής ιστός αντικαθίσταται από ουλώδη ιστό. Το ουλοποιημένο ήπαρ δεν μπορεί να λειτουργήσει σωστά, καταλήγοντας σε μια πληθώρα επιπλοκών συμπεριλαμβανομένου και του καρκίνου. Η μακροχρόνια κατάχρηση αλκοόλ και η ηπατίτιδα C είναι οι πιο κοινές αιτίες κίρρωσης στις ΗΠΑ. Η πλειονότητα των Αμερικανών με καρκίνο του ήπατος είχαν κίρρωση πριν εμφανίσουν καρκίνο.
Η έκθεση στην αφλατοξίνη είναι ένας προδιαθεσικός παράγοντας. Η αφλατοξίνη είναι μια τοξική ουσία που παράγεται από ένα είδος μούχλας που αναπτύσσεται στο καλαμπόκι, τα φιστίκια και τα σιτηρά. Στις ΗΠΑ, οι αυστηροί νόμοι για τη διαχείριση τροφίμων περιορίζουν την έκθεση στην αφλατοξίνη.
Ο διαβήτης και η παχυσαρκία συνιστούν επίσης παράγοντες κινδύνου. Τα άτομα με διαβήτη τείνουν να είναι υπέρβαρα ή παχύσαρκα, κάτι που οδηγεί σε ηπατικά προβλήματα και αυξάνει τον κίνδυνο καρκίνου.